M. Urbáni, poslanec: (2004-05-25):
Ja som pôvodne ani nechcel dnes vystupovať, ale včera po zhliadnutí niekoľkých televíznych relácií s pánom ministrom som sa veľmi nahneval a nemám rád, ak sa nehovorí pravda. Prvá pravda je tá, ktorú hovorí pán minister, že len on mal pripravenú reformu. Pán minister, hovorme stále, dobre sme vychádzali, boli sme korektní k sebe, si myslím, napriek tomu, že sme konkurenti, politickí, ale reformu malo skôr, komplexnú, pripravenú HZDS a náš zdravotnícky klub ako vašu, vy ste mali pripravenú nejakú stratégiu, ktorú dorábate rok a pol. My sme mali pripravené aj zákony k našej reforme. Boli sme spolu, nie raz, kde som ja prezentoval reformu Ľudovej strany - HZDS. Najobšírnejšie to bolo vo Forume, keď sme spolu boli, tam som prebehol celú reformu a tá strana, o ktorej hovoríte, že ste mali, to bol len súhrn všetkých princípov, ktoré boli, o ktorých ste hovorili, či je to naša reforma. Naša reforma bola niekoľko rokov na internete dostupná pre každého, pre odbornú aj laickú verejnosť. Ďalej je tu otázka, že sa tu len politicky argumentuje. Tak v prvom rade musím povedať, že zdravotníctvo je aj politika a veľká politika a dnes ako vidím, je zdravotníctvo aj vysoká politika. A tú vysokú politiku využívate aj vy a využívate vašu vysokú inteligenciu na to, aby ste zahmlili v tej politike to, čo je vlastne cieľom tejto reformy. Po odbornej stránke údajne tu zaznieva strašne málo vecí. Nemôžem s tým súhlasiť. Už pri predkladaní vládneho programu v tomto parlamente som povedal, keď ste nežiadali financie na zdravotníctvo zvýšiť, že je to zlé, že nebude sa dať reformovať zdravotníctvo, ako sa nedali reformovať banky a tak ďalej, bez financií. Dnes to už priznávate, že to nie sú politické argumenty, to sú konkrétne argumenty založené na faktoch, ktoré existujú v slovenskom zdravotníctve. Treba akceptovať jeden fakt. Ako majú financie svoju limitáciu, tak má aj medicína svoju limitáciu. To ešte poviem, za chvíľočku, pri predkladanom zákone o zdravotných poisťovniach. Naša reforma bola založená, čo sa týka medicínskej činnosti, na akreditáciách, certifikáciách a štandardizáciách. Som rád, že ju máte aj vy, v tejto reforme. Konkrétne veci, ktoré sme hovorili pri Veriteľovi, ja si myslím, že čas ukáže kde bude pravda, ale čo som počul včera, pán minister, že Veriteľ vlastne smeruje k tomu, že jeden deň zanikne, že sa vlastne vytuneluje. Je to štátna akciová spoločnosť, ktorá sa vytuneluje cielene, aj keď je štátna, neviem, či to je s právnym poriadkom tohto štátu, potom všetko v poriadku, ak to bude akceptované. To možno bol lapsus lingue, neviem, ale v každom prípade si myslím, že cielene by sme nemali ísť likvidovať nejakú spoločnosť, keď ju zakladáme. Bolo tu takých podnikateľov, v tomto štáte, a žiaľ, na tých doplácame dnes, takže toto je ďalší model? Neviem. Ďalej ste hovorili svojho času, že keď sme spolu mali diskusiu, že o akých kapitolách v zdravotníctve hovorím, vášho ministerstva. No dodnes tie kapitoly sú tam, takže netreba využívať niektoré veci, keď to počúvajú ľudia, ktorí možno nemajú až také dôkladné odborné znalosti, aby to pochopili. Hovorme si stále pravdu. Ja neodbočujem, ja za svojimi slovami stojím. K predkladanému zákonu. Bolo tu veľa povedané, ale k tým zdravotným poisťovniam musím povedať niekoľko drobných bodov, ktoré sú závažné, čo sa týka následkov pri poskytovaní zdravotnej starostlivosti. Je to § 6 ods. 2, ktorý hovorí: „Ak zdravotná poisťovňa nie je schopná uhrádzať zdravotnú starostlivosť v čase jej splatnosti, je povinná vytvoriť zoznam poistencov a vytvoriť čakacie listy, „vejting lists“. Už som v minulom vystúpení o tom hovoril, nejdem sa zmieňovať o škodách, ktoré môžu vzniknúť, zdravotno-ekonomické. Zdravotne občania, ekonomicky inštitúcie, ktoré spravujú zdravotné fondy, a chcem sa opýtať, keď budú tie „vejting lists“, čo bude? Pôjdeme na 50-percentný plyn v zdravotníckych zariadeniach, keď nebudeme schopní platiť? Čo tí ľudia budú robiť, bude to ekonomické, bude to efektívne? Skrátka, znovu sme pri tom, čo od začiatku hovorím, investovať, spraviť, opraviť tie choroby, vyliečiť tie choroby, ktoré je potrebné vyliečiť, ktoré ak nebudú liečené včas, pôjdu do chronicity, budú náročnejšie, bude viac komplikácií a bude to ekonomicky drahšie. Tých 50% pôjde na tie „vejting lists“ zo zisku poisťovní a tých 50% sa rozdelí. To pre mňa ako človeka, ktorý tiež sa rozumie aj podnikaniu, vzbudzuje také, keby som podnikal v tom, akú radosť by som mal mať z toho, že 50% si rozdelím, pretože ten zisk viem si pripraviť. A hlavne ak mi ďalší paragraf hovorí to, že zdravotné poisťovne budú uzatvárať zmluvy s tými poskytovateľmi, ktorí poskytnú službu za najnižšiu cenu. V iných zákonoch sa hovorí o kvalite. Pán minister, ja si nemyslím, že najlacnejšie je to najlepšie. Nie sme takí bohatí, aby sme mohli lacné veci kupovať. Čiže nie je stále cena rozhodujúca. Rozhodujúce je, čo za tú cenu a za akú cenu dostaneme. Tie tri možnosti, ktoré budú mať poisťovne, uzatvárať zmluvy s poistencami, vykonávať veľkodistribúciu liekov, k tomu len jedna otázka, ktorú ste povedali, že to bude lacnejšie, keď to bude v hromadných nákupoch. Ale keď bude mať tá zdravotná poisťovňa vytvorenú spoločnosť na veľkodistribúciu, tá pôjde bez marže? Tá pôjde bez nákladov? Ja v tom nevidím rozdiel. Ešte dve minúty mám. Dobre, ja to skrátim. Čiže o to mi ide. Takisto neušetrí sa na tom. Ja si myslím, je to len otázka koncentrácie a smerovanie zdrojov. Ďalej, zdravotné poisťovne budú môcť poskytovať nemocenské poistenie, tak hovorí § 6 ods. 8, nič pred tým, nič za tým. Kde je intersektorálne prepojenie? Ja osobne by som aj uvítal spojenie zdravotného a nemocenského poistenia, ale nie na tejto báze, že môžu poskytovať, a neviem čo bude ďalej, či ešte iný niekto to bude poskytovať a tak ďalej, ako bude so zdrojmi. Skrátka, veľa otvorených otázok. A myslím, aj to sú argumenty aj mojich kolegov, tu čo počúvam, veľa otvorených otázok a tie vadia aj mne. Krátko, mám dve minúty, alebo už ani nie, o úrade pre dohľad. Absolútne zbytočná inštitúcia, keby som mal viac času, by som hovoril, nechcem už poobede o tom diskutovať. Pri zavedení centrálneho elektronického systému, pri využití existujúcich organizačných, kontrolných orgánov, ktoré v tomto štáte existujú, nejdem ich vymenúvať, viete všetci, ktoré to sú, je absolútne možné zabezpečiť to, čo údajne tento úrad by mal vykonávať, nevidím žiadne výhody okrem toho, že tento úrad pohltí minimálne 250 milión korún ročne z fondov, ktoré sú na zdravotné poistenie. Na záver jedna otázka pre pána ministra, možno aj pre vládu. Zveríme aj štátny rozpočet nejakej súkromnej akciovej spoločnosti v tomto štáte? Ja nie. Keď potom porovnávam, ja myslím, že paralelu by si mohli spraviť a zverme aj štátny rozpočet nejakej firme. A jedna otázka, pán minister, nakoniec. Keď som si všetky zákony prešiel, bude platiť dva-sedem-sedmička, zákon o zdravotnej starostlivosti, naďalej? Ďakujem pekne.